CELEX: 32021D1145
Language: lt
Date: 2021-06-30 00:00:00
Title: Komisijos įgyvendinimo sprendimas (ES) 2021/1145 2021 m. birželio 30 d. dėl Europos Parlamento ir Tarybos direktyvos 2009/103/EB taikymo tikrinant motorinių transporto priemonių, kurių įprastinė buvimo vieta yra Juodkalnijoje ir Jungtinėje Karalystėje, valdytojų civilinės atsakomybės draudimą (Tekstas svarbus EEE)

2021 7 13   
               
               
                  LT
               
               
                  Europos Sąjungos oficialusis leidinys
               
               
                  L 247/100
               
            
         KOMISIJOS ĮGYVENDINIMO SPRENDIMAS (ES) 2021/1145
         2021 m. birželio 30 d.
         dėl Europos Parlamento ir Tarybos direktyvos 2009/103/EB taikymo tikrinant motorinių transporto priemonių, kurių įprastinė buvimo vieta yra Juodkalnijoje ir Jungtinėje Karalystėje, valdytojų civilinės atsakomybės draudimą
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos direktyvą 2009/103/EB dėl motorinių transporto priemonių valdytojų civilinės atsakomybės draudimo ir privalomojo tokios atsakomybės draudimo patikrinimo (1), ypač į jos 2 straipsnio b punktą kartu su 8 straipsnio 2 dalimi,
         kadangi:
         
                     (1)
                  
                  
                     pagal Direktyvos 2009/103/EB 8 straipsnio 1 dalies antrą pastraipą transporto priemonės, kurių įprastinė buvimo vieta yra trečiojoje valstybėje ir kurios naudojamos turi galiojančią žaliąją kortelę arba pasienio draudimo pažymėjimą, prilyginamos transporto priemonėms, kurių įprastinė buvimo vieta yra Sąjungoje, jeigu visų valstybių narių nacionaliniai biurai atskirai pagal savo nacionalinės teisės aktuose dėl privalomojo draudimo nustatytas sąlygas užtikrina, kad, atsitikus jų teritorijoje tokių transporto priemonių sukeltiems įvykiams, žala bus atlyginta;
                  
               
                     (2)
                  
                  
                     Direktyvos 2009/103/EB 2 straipsnyje nustatyta, kad tos direktyvos 8 straipsnio taikymas transporto priemonėms, kurių įprastinė buvimo vieta yra trečiojoje valstybėje, priklauso nuo to, ar yra sudarytas valstybių narių nacionalinių draudikų biurų ir tokios trečiosios valstybės draudikų biuro susitarimas. Be to, kad tos direktyvos 8 straipsnis būtų taikomas tokioms transporto priemonėms, Komisija turėtų nustatyti tos nuostatos taikymo tokioms transporto priemonėms datą ir transporto priemonių, kurioms ta nuostata bus taikoma, rūšis po to, kai ji, glaudžiai bendradarbiaudama su valstybėmis narėmis, įsitikina, jog toks susitarimas yra sudarytas;
                  
               
                     (3)
                  
                  
                     2002 m. gegužės 30 d. Europos ekonominės erdvės valstybių narių ir kitų asocijuotųjų valstybių nacionalinių draudikų biurai sudarė susitarimą, pagal kurį, atsitikus jų teritorijoje transporto priemonių, kurių įprastinė buvimo vieta yra kitų to susitarimo šalių teritorijoje, sukeltiems įvykiams, užtikrinamas žalos atlyginimas nepriklausomai nuo to, ar tokios transporto priemonės yra apdraustos (toliau – susitarimas);
                  
               
                     (4)
                  
                  
                     2021 m. sausio 6 d. valstybių narių ir Andoros, Bosnijos ir Hercegovinos, Islandijos, Lichtenšteino, Norvegijos, Serbijos, Šveicarijos ir Jungtinės Karalystės nacionaliniai draudikų biurai pasirašė susitarimo priedą, kuriuo susitarimas buvo iš dalies pakeistas siekiant jį taikyti Juodkalnijos nacionaliniam draudikų biurui. Priede numatytos praktinės priemonės, kuriomis panaikinamas transporto priemonių, kurių įprastinė buvimo vieta yra Juodkalnijos teritorijoje ir kurioms taikomas susitarimas, draudimo tikrinimas;
                  
               
                     (5)
                  
                  
                     viena iš 2002 m. gegužės 30 d. susitarimą pasirašiusių šalių yra Jungtinės Karalystės nacionalinis draudikų biuras. Jungtinei Didžiosios Britanijos ir Šiaurės Airijos Karalystei išstojus iš Europos Sąjungos padėtis, susijusi su jos nacionalinio draudikų biuro įsipareigojimais kitiems atitinkamiems nacionaliniams draudikų biurams, nepasikeitė;
                  
               
                     (6)
                  
                  
                     todėl įvykdytos visos sąlygos panaikinti motorinių transporto priemonių, kurių įprastinė buvimo vieta yra Juodkalnijoje ir Jungtinėje Karalystėje, valdytojų civilinės atsakomybės draudimo tikrinimą pagal Direktyvą 2009/103/EB,
                  
               PRIĖMĖ ŠĮ SPRENDIMĄ:
         
            1 straipsnis
            Nuo 2021 m. rugpjūčio 2 d. valstybės narės netikrina visų rūšių transporto priemonių, kurių įprastinė buvimo vieta yra Juodkalnijoje, išskyrus toje šalyje registruotas karines transporto priemones, valdytojų civilinės atsakomybės draudimo joms įvažiuojant į Sąjungą.
         
         
            2 straipsnis
            Nuo 2021 m. rugpjūčio 2 d. valstybės narės netikrina visų rūšių transporto priemonių, kurių įprastinė buvimo vieta yra Jungtinėje Karalystėje, išskyrus toje šalyje registruotas karines transporto priemones, valdytojų civilinės atsakomybės draudimo joms įvažiuojant į Sąjungą.
         
         
            3 straipsnis
            Valstybės narės nedelsdamos praneša Komisijai apie priemones, kurių buvo imtasi taikant šį sprendimą.
         
         
            4 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 263, 2009 10 7, p. 11.